ไฟแนนซ์ทูเดย์
&#8220;บางคนฝันที่จะประสบความสำเร็จอย่างสวยหรู ในขณะที่บางคนกำลังลงมือกระทำ&#8221;
20 มี.ค. 2556

“บางคนฝันที่จะประสบความสำเร็จอย่างสวยหรู ในขณะที่บางคนกำลังลงมือกระทำ”
...หลังเดือน เม.ย.นี้ สถิตย์ ลิ่มพงศ์พันธุ์ อดีตปลัดกระทรวงการคลัง จะวางมือจากงานหนัก ทั้งตำแหน่งประธานกรรมการธนาคารกรุงไทย บอร์ด ก.ล.ต. เพื่อพักผ่อนบ้าง แต่สำหรับตำแหน่งประธานสถาบันวิทยาการเศรษฐกิจและการคลัง (สวค.) กรรมการสถาบันพัฒนบริหารศาสตร์และรองประธานคณะกรรมการกลางมูลนิธิรามาธิบดี ที่นั่งเป็นรองประธานอยู่กับ “สมคิด จาตุศรีพิทักษ์” อดีตรองนายกรัฐมนตรีและ รมว.คลัง และ “คุณหญิงชฎา วัฒนศิริธรรม” โดยมี นพ.เกษม วัฒนชัย องคมนตรี เป็นประธานคณะกรรมการกลางมูลนิธิรามาธิบดีนั้น ปลัดสถิตย์ตั้งใจจะทุ่มเทอย่างเต็มที่ เพราะเชื่อว่า “การให้ ไม่มีวันสิ้นสุด” แล้วคุณละเริ่มต้นของการให้แล้วหรือยัง?
...โปรดจับตาอย่ากะพริบ เมื่อแกนนำรัฐบาลและคนที่รัฐบาลส่งไปนั่งเป็นประธานกรรมการรัฐวิสาหกิจผูกขาดหมาดๆ กำลังดิ้นหาทาง ล็อกสเปกให้อดีตรองผู้บริหารคนหนึ่ง ผู้มีชื่อพ้องกับรัฐมนตรีและถูกรัฐวิสาหกิจแห่งหนึ่งให้ออกจากงานจนฟ้องกันนัวเนียมาเป็นผู้นำองค์กร ทำเอากรรมการของกระทรวงการคลังที่ถูกส่งไปนั่งอยู่ถึงกับไข้ขึ้น เพราะปวดเฮดดดดด...
...วกกลับมากล่าวถึงการประชุมคณะรัฐมนตรี (ครม.) วานนี้ มีมติขออนุมัติเงื่อนไขพิเศษเพื่อออกหนังสือรับรองสำหรับการขอรับการค้ำประกันเงินกู้จาก European Export Credit Agencies ในการจัดหาเงินกู้เพื่อชำระค่าเครื่องบินแอร์บัส A380-800 จำนวน 1 ลำ แก่บริษัท การบินไทย ตามแผนการซื้อเครื่องบินแอร์บัส A380-800 ใหม่ 3 ลำ ที่ ครม.ได้อนุมัติไปก่อนหน้า 
ตามแผนการจัดซื้อเครื่องบินแอร์บัส A380-800 ลำที่ 4 กำหนดให้ European Export Credit Agencies หาเงินกู้ให้บริษัท การบินไทย 80% ของมูลค่าเครื่องคิดเป็นเงิน 214 ล้านเหรียญสหรัฐ หรือประมาณ 6,400 ล้านบาท ส่วนที่เหลือการบินไทยเป็นผู้จ่ายค่าเครื่องบิน และให้ใช้ตัวเครื่องบินเป็นหลักทรัพย์ค้ำประกัน ระยะคืนหนี้ 12 ปี ชาวนาจ๋าเร่งผลิตข้าวเร็วหน่อย เจ้านกยักษ์กำลังบินมาแล่ว